Document ID: 32015R0374

NÕUKOGU MÄÄRUS (EL) 2015/374,
6. märts 2015,
millega muudetakse määrust (EL) nr 204/2011 piiravate meetmete kohta seoses olukorraga Liibüas
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artiklit 215,
võttes arvesse nõukogu 28. veebruari 2011. aasta otsust 2011/137/ÜVJP piiravate meetmete kohta seoses olukorraga Liibüas (1),
võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühisettepanekut
ning arvestades järgmist:
(1)
Nõukogu määrusega (EL) nr 204/2011 (2) jõustatakse teatavad otsuses 2011/137/ÜVJP ettenähtud meetmed.
(2)
27. augustil 2014 võttis ÜRO Julgeolekunõukogu vastu resolutsiooni 2174 (2014), millega laiendatakse ÜRO Julgeolekunõukogu resolutsiooni 1970 (2011) punktis 22 ja ÜRO Julgeolekunõukogu resolutsiooni 1973 (2011) punktis 23 sätestatud vara külmutamise meetmete ulatust.
(3)
20. oktoobril 2014 võttis nõukogu kooskõlas ÜRO Julgeolekunõukogu resolutsiooniga 2174 (2014) vastu otsuse 2014/727/ÜVJP (3), et võimaldada kanda sanktsioonide komitee loetellu kantud isikuid ja üksusi otsuse 2011/137/ÜVJP III lisa loetellu. Oma otsusega (ÜVJP) 2015/382 (4) otsustas nõukogu laiendada lisakriteeriumide ulatust isikutele ja üksustele, kes ei ole kantud sanktsioonide komitee loetellu, kuid kes vastavad samadele kriteeriumidele.
(4)
Käesolev muudatus kuulub aluslepingu reguleerimisalasse ja seepärast on selle rakendamiseks vaja liidu tasandi õigusakti, eelkõige tagamaks, et kõikide liikmesriikide majandustegevuses osalejad kohaldaksid nimetatud meedet ühetaoliselt.
(5)
Seepärast tuleks määrust (EL) nr 204/2011 vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määruse (EL) nr 204/2011 artikli 6 lõige 2 asendatakse järgmisega:
„2. III lisas on loetletud füüsilised või juriidilised isikud, üksused ja asutused, keda II lisa ei hõlma:
a)
kes on seotud Liibüas isikute vastu suunatud inimõiguste rikkumise korraldamise, kontrollimise või juhtimisega või osalevad selles, olles sealhulgas seotud rahvusvahelist õigust rikkudes tsiviilisikute ja -rajatiste vastu suunatud rünnakute, sealhulgas õhurünnakute kavandamise, juhtimise, korraldamise või läbiviimisega või osalevad selles,
b)
kes on rikkunud ÜRO Julgeolekunõukogu resolutsiooni 1970 (2011) või ÜRO Julgeolekunõukogu resolutsiooni 1973 (2011) või käesoleva määruse sätteid või on sellele kaasa aidanud,
c)
kes osalevad tegevuses, mis ohustab rahu, stabiilsust või julgeolekut Liibüas, või toetavad seda, või kes takistavad või kahjustavad Liibüa poliitilise ülemineku protsessi edukat lõpuleviimist, sealhulgas:
i)
sellise tegevuse kavandamine, juhtimine või toimepanemine Liibüas, millega rikutakse kas rahvusvahelisi inimõigusi käsitlevaid õigusakte või rahvusvahelist humanitaarõigust või mis kujutab endast inimõiguste rikkumist;
ii)
rünnakute kavandamine, juhtimine või toimepanemine mõne Liibüas asuva lennujaama, maismaatranspordi rajatise või meresadama vastu või Liibüa riigi asutuse või rajatise vastu või mis tahes Liibüas asuva välisesinduse vastu;
iii)
relvastatud rühmituste või kuritegelike võrgustike toetamine toornafta või mis tahes muu loodusvara ebaseadusliku kasutamise kaudu Liibüas või
d)
või kes tegutsevad II või III lisas loetletud füüsiliste või juriidiliste isikute, üksuste või asutuste või nende omandis või kontrolli all olevate füüsiliste või juriidiliste isikute, üksuste, või asutuste heaks, nimel või juhtimisel.”
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 6. märts 2015

Labels: 11
18
5